

Lietuvos Respublikos Vyriausybė

**nutarimas**

**Dėl PERKANČIOSIOMS ORGANIZACIJOMS TAIKOMŲ ENERGIJOS VARTOJIMO EFEKTYVUMO REIKALAVIMŲ PREKĖMS, PASLAUGOMS IR PASTATAMS**

2015 m. birželio 17 d. Nr. 621  
Vilnius

Įgyvendindama 2012 m. spalio 25 d. Europos Parlamento ir Tarybos direktyvos Nr. 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL 2012, L 315, p.1), 6 straipsnį ir III priedą ir vadovaudamasi Lietuvos Respublikos viešųjų pirkimų įstatymo 24 straipsnio 3 dalies nuostatomis, Lietuvos Respublikos Vyriausybė nutaria:

1. Nustatyti, kad Lietuvos Respublikos centriniai valstybinio administravimo subjektai, apibrėžti Lietuvos Respublikos viešojo administravimo įstatyme:

1.1. vykdydami prekių, kurios įtrauktos į energetikos ministro patvirtintą prekių, išskyrus kelių transporto priemones, kurioms viešųjų pirkimų metu taikomi energijos vartojimo efektyvumo reikalavimai, sąrašą, pirkimo ir (ar) nuomos viešuosius pirkimus, pirkimo dokumentuose privalo nurodyti, kad prekės turi būti tik aukščiausio energinio efektyvumo klasės, nustatytos Europos Komisijos perduotuose reglamentuose dėl gaminių energijos vartojimo efektyvumo ženklinimo reikalavimų (toliau – aukščiausio energinio efektyvumo klasės prekės), o jeigu šie reikalavimai netaikomi, tai prekės turi atitikti Europos Komisijos reglamentuose dėl gaminių ekologinio projektavimo nustatytus efektyvaus energijos vartojimo kriterijus;

1.2. pirkdami arba sudarydami naujas pastatų nuomos sutartis, pirkimo dokumentuose privalo nurodyti, kad tie pastatai turi būti ne žemesnės energinio naudingumo klasės, nei nustatyta statybos techninio reglamento Str 2.05.01:2013 „Pastatų energinio naudingumo projektavimas“, patvirtinto Lietuvos Respublikos aplinkos ministro 2013 m. gruodžio 9 d. įsakymu Nr. D1-909 „Dėl statybos techninio reglamento Str 2.05.01:2013 „Pastatų energinio naudingumo projektavimas“ patvirtinimo“, VI skyriuje, išskyrus tuos atvejus, kai perkamas pastatas yra nekilnojamoji kultūros vertybė arba kai bus atliekamas perkamo pastato esminis atnaujinimas;

1.3. vykdydami paslaugų teikimo viešuosius pirkimus, pirkimo dokumentuose privalo nurodyti, kad jeigu paslaugų teikėjai perkamai paslaugai teikti naudos ir įsigis šio nutarimo 1.1 papunktyje nurodytas naujas prekes, šios prekės turi atitikti šio nutarimo 1.1 papunkčio reikalavimus;

1.4. pirkdami energijos taupymo paslaugas, turi įvertinti galimybę ir siekti sudaryti ilgalaikes sutartis, jeigu jos padės ilguoju laikotarpiu efektyvinti energijos vartojimą.

2. Perkančiosios organizacijos, nurodytos šio nutarimo 1 punkte, gali nuspręsti įsigyti ne aukščiausio energinio efektyvumo klasės prekes, tokius sprendimus pagrįsdamos dokumentais, jeigu:

2.1. įsigyjamų aukščiausio energinio efektyvumo klasės prekių gyvavimo ciklo sąnaudos 30 procentų viršija mažiau efektyvių prekių gyvavimo ciklo sąnaudas;

2.2. Lietuvos Respublikos rinkoje nėra aukščiausio energinio efektyvumo klasės prekių.

3. Nustatyti, kad šio nutarimo 1, 2, 4 ir 5 punktų reikalavimai taikomi ginkluotosioms pajėgoms, jeigu jų taikymas neprieštarauja ginkluotųjų pajėgų veiklos pobūdžiui, tačiau netaikomi karinės įrangos tiekimo sutartims, kaip apibrėžta Lietuvos Respublikos viešųjų pirkimų, atliekamų gynybos ir saugumo srityje, įstatyme.

4. Nustatyti, kad mažos vertės viešiesiems pirkimams, apibrėžtiems Lietuvos Respublikos viešųjų pirkimų įstatyme, šio nutarimo reikalavimai yra rekomendacinio pobūdžio.

5. Nustatyti, kad šio nutarimo 1 punkte nurodytos perkančiosios organizacijos apie praėjusiais metais įsigytų ir (ar) naujai išsinuomotų pastatų plotą ir šių pastatų energinio naudingumo klasę turi raštu pranešti Lietuvos Respublikos energetikos ministerijai iki einamųjų metų kovo 1 dienos.

6. Rekomenduoti ir kitoms perkančiosioms organizacijoms, nurodytoms Lietuvos Respublikos viešųjų pirkimų įstatymo 4 straipsnyje, pirkti rinkoje esančias aukštos energinio efektyvumo klasės prekes bei paslaugas ir pirkti ir (ar) nuomotis aukštos energinio naudingumo klasės pastatus.

7. Įgalioti Viešųjų pirkimų tarnybą vykdyti prekių ir paslaugų energijos vartojimo efektyvumo reikalavimų taikymo viešiesiems pirkimams stebėseną, kaupti duomenis ir apibendrintus praėjusių metų duomenis pateikti Lietuvos Respublikos energetikos ministerijai iki einamųjų metų kovo 1 dienos.

8. Nustatyti, kad šio nutarimo nuostatos taikomos tiems viešiesiems pirkimams, kurių pirkimo dokumentai Lietuvos Respublikos viešųjų pirkimų įstatymo nustatyta tvarka bus paskelbti po šio nutarimo įsigaliojimo.

9. Pripažinti netekusiu galios Lietuvos Respublikos Vyriausybės 2008 m. spalio 8 d. nutarimą Nr. 1023 „Dėl Prekių, kurioms viešųjų pirkimų metu taikomi energijos vartojimo efektyvumo reikalavimai, ir šių prekių energijos vartojimo efektyvumo reikalavimų sąrašo patvirtinimo“ su visais pakeitimais ir papildymais.

10. Šis nutarimas įsigalioja 2015 m. liepos 1 dieną.

Ministras Pirmininkas Algirdas Butkevičius

Energetikos ministras Rokas Masiulis